b"\n_START_ARTICLE_\nLavrentij Pavlovitj Berija\n_START_PARAGRAPH_\nLavrentij Pavlovitj Berija ogs\xc3\xa5 Lavrenti Beria (russisk: \xd0\x9b\xd0\xb0\xd0\xb2\xd1\x80\xd0\xb5\xd0\xbd\xd1\x82\xd0\xb8\xd0\xb9 \xd0\x9f\xd0\xb0\xd0\xb2\xd0\xbb\xd0\xbe\xd0\xb2\xd0\xb8\xd1\x87 \xd0\x91\xd0\xb5\xd1\x80\xd0\xb8\xd1\x8f, tr. Lavrentij Pavlovitj Berija; georgisk: \xe1\x83\x9a\xe1\x83\x90\xe1\x83\x95\xe1\x83\xa0\xe1\x83\x94\xe1\x83\x9c\xe1\x83\xa2\xe1\x83\x98 \xe1\x83\x91\xe1\x83\x94\xe1\x83\xa0\xe1\x83\x98\xe1\x83\x90, tr. Lavrent'i Beria; f\xc3\xb8dt 29. marts 1899 i Merkheul, Sukhumi okrug, Kutaisi guvernement, d\xc3\xb8d 23. december 1953 i Moskva) var en sovjetisk politiker og leder af NKVD fra 1938 til 1945 og igen i 1953._NEWLINE_Berija blev f\xc3\xb8dt i Georgien og sluttede sig til kommunisterne i 1917. Fra 1921 til 1931 var han leder af sikkerhedspolitiet i de Transkaukasiske Republikker og 1931 til 1938 var han partisekret\xc3\xa6r. Han nedk\xc3\xa6mpede meget brutalt de kaukasiske republikkers frihedsbev\xc3\xa6gelser og var brutal i implementeringen af den omfattende tvangskollektivisering i Sovjetunionen, som kostede millioner livet._NEWLINE_Berija var skruppell\xc3\xb8s og ambiti\xc3\xb8s og steg hastigt i graderne inden for partiet: i 1934 blev han udpeget til kommunistpartiets centralkomit\xc3\xa9. I 1938 blev han af Stalin udn\xc3\xa6vnt som \xc3\xb8verste leder af NKVD, Sovjetunionens sikkerhedspoliti. Dermed blev Berija en del af Josef Stalins inderkreds og fik ansvaret for ud\xc3\xb8velsen af den politiske terror. Han var en af Stalins n\xc3\xa6rmeste medarbejdere til sin d\xc3\xb8d i 1953._NEWLINE_Fra 1941 til 1945 deltog han i Statskomiteen for Forsvaret, der ledede den samlede krigsf\xc3\xb8relse mod Tyskland og Japan. Fra 1942 var han tillige indenrigsminister. I 1945 tr\xc3\xa5dte han tilbage som indenrigsminister og blev fuldgyldigt medlem af Politbureauet. Efter 2. verdenskrig var han hovedansvarlig for udviklingen af Sovjetunionens f\xc3\xb8rste atombombe, et utroligt vigtigt projekt for Sovjetunionen, idet den Kolde Krig var lige p\xc3\xa5 trapperne._NEWLINE_F\xc3\xb8rst i 50'erne begyndte Berija at miste Stalins tillid, og meget tyder p\xc3\xa5, at Stalin kort f\xc3\xb8r sin d\xc3\xb8d i marts 1953 planlagde, hvordan han kunne slippe af med Berija, der var blevet for magtfuld. Stalins d\xc3\xb8d reddede ham fra at blive udrenset, og han form\xc3\xa5ede at beholde sin politiske magt. Da Stalin d\xc3\xb8de i 1953 blev Berija igen indenrigsminister og en af landets m\xc3\xa6gtigste m\xc3\xa6nd, kun overg\xc3\xa5et af Malenkov. I juli blev han pludselig arresteret og anklaget for forr\xc3\xa6deri. Han blev et af de mest prominente ofre for den magtkamp, der opstod i Sovjetunionen i k\xc3\xb8lvandet p\xc3\xa5 Stalins d\xc3\xb8d. Berija blev henrettet i december 1953."